The Only Ones

The Only Ones on englantilainen rockyhtye, joka perustettiin Lontoossa vuonna 1976. Yhtyeeseen kuuluvat sen johtohahmo, laulaja ja säveltäjä Peter Perrett, soolokitaristi John Perry, rumpali Mike Kellie ja basisti Alan Mair. 

Yhtye oli aktiivinen 1970-luvulla ja vietti hiljaiseloa 1980-luvun jälkeen. Vuonna 2007 yhtye teki comebackin ja on ollut satunnaisesti aktiivinen sen jälkeen. Yhtye muistetaan parhaiten kappaleesta ”Another Girl, Another Planet”. 

 Historia 
Peter Perrett perusti The Only Onesin Lontoossa vuonna 1976. Hän oli yhtyeen pääasiallinen lauluntekijä ja johtohahmo. The Only Ones -yhtyeessä soitti soolokitaristi John Perry, rumpali Mike Kellie, joka oli aiemmin soittanut Spooky Toothissa, ja basisti Alan Mair, jolla oli aiempaa menestystä skotlantilaisessa Beatstalkers-yhtyeessä. Ennen yhtyeen perustamista Peter Perrett oli äänittänyt rakkaudesta, vihasta ja huumeista kertovia kappaleitaan jo vuodesta 1972 lähtien aikaisemman yhtyeensä The Englands Gloryn kanssa. 

The Only Onesin ensimmäinen single ”Lovers of Today” julkaistiin vuonna 1976 omakustanteena Vengeance-levymerkillä Single herätti huomiota brittiläisessä musiikkilehdistössä, ja se johti vuotta myöhemmin levytyssopimukseen CBS-levy-yhtiön kanssa. The Rolling Stones -yhtyeen kitaristi Keith Richards halusi tuottaa The Only Onesin albumin, mutta Peter Perrettin mukaan neuvottelut Richardsin kanssa johtivat ainoastaan yhteiseen huumeidenkäyttöön. 

The Only Ones julkaisi nimeään kantavan debyyttialbuminsa The Only Ones huhtikuussa 1978. Yhtye tuotti albumin itse yhdessä äänittäjä Steve Lillywhiten kanssa. Albumilta löytyy bändin tunnetuin biisi ”Another Girl, Another Planet”. All Music Guide -verkkosivusto on kutsunut ”Another Girl, Another Planet” -kappaletta ”kaikkien aikojen parhaaksi koskaan äänitetyksi rock-singleksi”.

Yhtyeen toinen studioalbumi Even Serpents Shine julkaistiin seuraavana vuonna maaliskuussa 1979, ja sen tuottivat Perrett ja Mair. Vuonna 1980 yhtye julkaisi kolmannen ja viimeisen studioalbuminsa Baby’s Got a Gun, jonka tuotti Colin Thurston, joka tuli myöhemmin paremmin tunnetuksi työstään Duran Duranin kanssa. Albumilla vieraili Penetration-yhtyeen laulaja Pauline Murray, joka lauloi duettona Peter Perrettin kanssa kappaleessa ”Fools”. Baby’s Got a Gun saavutti sijan 37 UK Albums Chart -listalla ja oli yhtyeen myydyin studioalbumi.

Kesällä 1980 The Only Ones oli Yhdysvalloissa kiertueella The Whon lämmittelybändinä. Kiertue epäonnistui surkeasti bändin päihdeongelmien takia. Vuonna 1982 yhtye hajosi. Yhtyeen basisti Alan Mair turhautui ja päätti erota yhtyeestä. Kesäkuussa 1984 Closer Records julkaisi harvinaisuuksia sisältävän kokoelmalevyn Remains. Kokoelma sisältää ennen julkaisemattomia kappaleita, joista tunnetuin lienee ”Prisoners”, jota Peter Perret on pitänyt yhtenä parhaimmista sävellyksistään.

 Yhteistyö Johnny Thundersin kanssa 
The Only Ones kiinnitti New York Dolls- ja Heartbreakers-yhtyeiden perustajajäsenen, kitaristi Johnny Thundersin huomion, ja The Only Ones muusikot päätyivät soittamaan Thundersin taustabändinä vuoden 1978 keikoilla sekä hänen sooloalbumillaan So Alone (1978) Johnny Thunders ja Peter Perret laulavat albumilla myös yhteisen dueton kappaleessa ”Ask Me No Questions”  The Only Onesin soolokitaristi John Perry soittaa myös Johnny Thundersin albumeilla Que Sera Sera (1985) sekä Copy Cats (1988).

 Reunion 
pienoiskuva|The Only Ones, vasemmalta oikealle: Alan Mair (basso), Peter Perrett (laulu, kitara)
The Only Ones on tehnyt satunnaisesti reunion-keikkoja. Vuonna 2007 yhtye teki kiertueen Britanniassa. Uutiset kiertueesta saivat laajaa huomiota useissa Britannian sanomalehdissä, ja esiintymiset saivat positiivisia arvosteluja. Näillä keikoilla yhtye esitti myös uusia kappaleita kuten ”Is This How Much You Care” ja ”Dreamt She Could Fly”. Uudet kappaleet herättivät odotuksia uudesta albumista. Huhtikuussa 2008 yhtye nähtiin Later... with Jools Holland -TV-ohjelmassa esittämässä kappaleensa ”Another Girl, Another Planet” sekä uuden kappaleen nimeltä ”Black Operations”. Lehdistön mukaan yhtye oli kiinnostunut äänittämään uuden studioalbumin, mutta hankkeesta luovuttiin Peter Perretin terveysongelmien vuoksi. Yhtye on soittanut satunnaisesti keikkoja myös vuosina 2014, 2019 ja 2023, mutta uutta The Only Ones -studioalbumia ei ole julkaistu.

Rumpali Mike Kellie kuoli tammikuussa 2019.  

The Only Onesin hajoamisen jälkeen yhtyeen soolokitaristi John Perry on soittanut kitaraa Marianne Faithfullin yhtyeessä, sekä The Lemonheadsin laulajan Evan Dandon sooloyhtyeessä ja The Sisters Of Mercy -yhtyeen albumilla Vision Thing (1990). Perry on myös työskennellyt musiikkitoimittajana. The Only Onesin laulaja Peter Perrett on keskittynyt soolouraansa.
Diskografia
Albumit
 The Only Ones (1978)
 Even Serpents Shine (1979)
 Baby’s Got A Gun (1980)

Kokoelmat ja livealbumit
 Special View (1979)
 Remains (1984)
 The Peel Sessions Album (1989)
 Live (1989)
 Live in London (1989)
 The Big Sleep (1993)
 The Immortal Story (1991)
 Darkness & Light (2002)
 Why Don’t You Kill Yourself? (2004)
 Another Girl Another Planet: The Best Punk Album in the World (2006)
 Original Album Classics (Box set) (2012)

 Viittaukset 

Luokka:1970-luvun yhtyeet ja sooloartistit
Luokka:1980-luvun yhtyeet ja sooloartistit
Luokka:Brittiläiset rockyhtyeet